*Монгол Улсын Их Хурлын 2010 оны намрын ээлжит чуулганы Хууль зүйн байнгын хорооны 10 дугаар сарын 6-ны өдөр /Лхагва гараг/-ийн хуралдаан 14 цаг 50 минутад Төрийн ордны “Б” танхимд эхлэв.*

 Байнгын хорооны дарга, УИХ-ын гишүүн Б.Бат-Эрдэнэ ирц, хэлэлцэх асуудлын дарааллыг танилцуулж, хуралдааныг даргалав.

 ***Хуралдаанд ирвэл зохих 20 гишүүнээс 17 гишүүн ирж, 85.0 хувийн ирцтэй байв. Үүнд:***

 ***Чөлөөтэй****: Ц.Нямдорж, Ч.Сайханбилэг, С.Эрдэнэ*

***Нэг.Улсын дээд шүүхийн шүүгчийг Улсын Их Хуралд танилцуулах***

 Хэлэлцэж буй асуудалтай холбогдуулан Шүүхийн ерөнхий зөвлөлийн гүйцэтгэх нарийн бичгийн дарга Н.Ганбаяр, нэр дэвшигч Ц.Зориг, УИХ-ын Хууль зүйн байнгын хорооны зөвлөх С.Энхбаяр, референт Г.Нямдэлгэр нар байлцав.

 Нэр дэвшигчийн талаарх танилцуулгыг Шүүхийн ерөнхий зөвлөлийн гүйцэтгэх нарийн бичгийн дарга Н.Ганбаяр хийв.

 Танилцуулгатай холбогдуулан УИХ-ын гишүүн Ж.Сүхбаатар, Х.Тэмүүжин нарын асуусан асуултад Н.Ганбаяр, Ц.Зориг нар хариулж, тайлбар хийв.

 **Уг асуудлыг 15 цаг 10 минутад хэлэлцэж дуусав.**

 Хэлэлцэх асуудлын дараалалд байсан Тусгай хяналтын дэд хорооны санал, дүгнэлт, Улсын Ерөнхий прокурорын саналыг үргэлжлүүлэн хэлэлцэх асуудлыг **15.10-17.45 цагт** хаалттай хуралдаанаар хэлэлцэв.

***Хоёр.Хууль зүйн байнгын хорооноос УИХ-ын 2010 оны намрын ээлжит чуулганы хугацаанд хийх ажлын төлөвлөгөө***

Төлөвлөгөөний төсөлтэй холбогдуулан УИХ-ын гишүүн Д.Одбаяр, Д.Тэрбишдагва, Д.Оюунхорол, Х.Жекей, Ж.Сүхбаатар, Р.Гончигдорж нар санал хэлэв.

**Б.Бат-Эрдэнэ**:-Хууль зүйн байнгын хорооноос УИХ-ын 2010 оны намрын ээлжит чуулганы хугацаанд хийх ажлын төлөвлөгөөг батлах саналыг дэмжиж байгаа гишүүд гараа өргөнө үү.

Зөвшөөрсөн 13

Татгалзсан 0

Бүгд 13

Гишүүдийн олонхийн саналаар дэмжигдлээ.

**Хуралдаан 18 цаг 00 минутад өндөрлөв.**

**Тэмдэглэлтэй танилцсан**:

ХУУЛЬ ЗҮЙН БАЙНГЫН

ХОРООНЫ ДАРГА Б.БАТ-ЭРДЭНЭ

**Тэмдэглэл хөтөлсөн**:

ХУРАЛДААНЫ ТЭМДЭГЛЭЛ

ХӨТЛӨГЧ Ц.НАРАНТУЯА

**УИХ-ЫН 2010 ОНЫ НАМРЫН ЭЭЛЖИТ ЧУУЛГАНЫ**

**ХУУЛЬ ЗҮЙН БАЙНГЫН ХОРООНЫ 10 ДУГААР САРЫН**

**6-НЫ ӨДРИЙН ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

 ***Хуралдаан 14 цаг 50 минутад эхлэв.***

**Б.Бат-Эрдэнэ**:-Та бүхний амар амгаланг айлтгая. Манай Хууль зүйн байнгын хорооны гишүүдийн ирц бүрдсэн тул Хууль зүйн байнгын хорооны 2010 оны 10 сарын 6-ны өдрийн хуралдаан нээснийг мэдэгдье.

Байнгын хорооны хуралдаанаар хэлэлцэх асуудлыг танилцуулъя. Авилгатай тэмцэх газрын дарга, дэд дарга нарын бүрэн эрхийг түдгэлзүүлэх эсэх асуудлыг өнгөрсөн чуулганы төгсгөлөөр хэлэлцэж эхэлсэн. Авилгатай тэмцэх байгууллага гүйцэтгэх ажлын тухай хуулийн хэрэгжилтийг хэрхэн хэрэгжүүлж байгаад УИХ-ын Тусгай хяналтын дэд хороогоор шалгуулъя гэж шийдвэрлэсний дагуу Тусгай хяналтын дэд хороо санал, дүгнэлтээ ирүүлсэн байгаа. Иймээс дэд хорооны шалгалтын тайланг сонсъё.

Хоёрдугаарт УИХ-ын дээд шүүхийн шүүгчийг УИХ-д танилцуулах тухай асуудал байгаа.

Гуравдугаарт Хууль зүйн байнгын хорооноос УИХ-ын 2010 оны намрын ээлжит чуулганы хугацаанд хийх ажлын төлөвлөгөөний талаар санал солилцох, УИХ-д өргөн мэдүүлэгдсэн манай байнгын хороонд хамаарах хуулийн төслүүдийн явцын талаар болон Байнгын хорооны тогтоолоор байгуулагдсан ажлын хэсгүүдийн ажлын явцын талаар санал солилцъё гэсэн ийм гурван асуудал байгаа.

Хэлэлцэх асуудлаар саналтай гишүүд байна уу? Санал байхгүй бол хэлэлцэх асуудлаа ... Одбаяр гишүүн.

**Д.Одбаяр**:-Би дараалал дээр нь саналтай байгаа юм. Дээд шүүхийн шүүгчид нэр дэвшиж байгаа энэ асуудлаа эхлээд ярьчихвал яасан юм бэ гэсэн саналтай байна. Дарааллынх нь хувьд.

**Б.Бат-Эрдэнэ**:-Одбаяр гишүүний гаргасан саналын дагуу дарааллыг эхлээд Улсын дээд шүүхэд нэр дэвшигчийг танилцуулах энэ асуудлаа эхлээд явуулъя гэсэн саналаар явуулах уу? За хэлэлцэх асуудлаа горимын дагуу батлаад явъя.

Улсын дээд шүүхийн шүүгчийг танилцуулах тухай асуудал. Улсын дээд шүүхийн шүүгчид нэр дэвшигчийн талаархи танилцуулгыг Шүүхийн ерөнхий зөвлөлийн дарга Батдэлгэр танилцуулна.

Дээд шүүхийн шүүгчид нэр дэвшүүлэх журамд дэгийн 41-р зүйлд нэр дэвшигчийн талаар Шүүхийн ерөнхий зөвлөлийн дарга Байнгын хороонд танилцуулна. Гишүүд шүүхийн ерөнхий зөвлөлийн дарга болон нэр дэвшигчээс асуулт асууж, үг хэлж болно. Санал хураалт явуулахгүй. Нэр дэвшигчийг танилцуулсан талаар УИХ-ын дарга Ерөнхийлөгчид бичгээр мэдээлнэ гэсэн ийм журам байгаа.

За Ганбаяр танилцуулъя.

**Н.Ганбаяр**:-Эрхэм гишүүдийн амрыг эрье.

Улсын дээд шүүхийн шүүгчийн албан тушаалд томилуулахаар Ерөнхийлөгчид санал өргөн мэдүүлэх хүний тухай танилцуулъя.

Цэгмидийн Зориг 1959 онд Хэнтий аймагт төрсөн, 51 настай. Эрэгтэй, ам бүл 3. Эхнэр хүүхдийн хамт амьдардаг.

1967-1977 онд Улаанбаатар хотын 10 жилийн 21-р дунд сургууль, 1977-1982 онд Монгол Улсын их сургуулийг тус тус төгссөн, хууль зүйн ухааны магистр цолтой. 2004 оны хуульчийн сонгон шалгаруулалтад тэнцсэн, эрх зүйч мэргэжилтэй хүн юм.

1982-1986 онд Сэлэнгэ аймгийн шүүхэд гишүүн бөгөөд улсын арбитрч, 1986-1987 онд Улсын дээд шүүхийн арбитрын коллегид улсын ахлах байцаагч, 1987-1989 онд БНМАУ-ын Сайд нарын зөвлөлийн дэргэдэх Улсын арбитрын газарт улсын арбитрч, 1989-1990 онд Хууль зүйн арбитрын яаманд улсын арбитрч, мэргэжилтэн, 1990-1992 онд Октябрийн районы ардын шүүхэд шүүгч, 1992-1993 онд Улаанбаатар хотын шүүхэд гишүүн, 1993-2006 онд Нийслэлийн шүүхийн шүүгч, 2006 оны 3-р сараас Нийслэлийн шүүхийн ерөнхий шүүгчээр ажиллаж байна.

Мэргэжлээрээ 28 жил, түүний дотор шүүгчээр 21 дэх жилдээ ажиллаж байна. Монгол Улсын шүүхийн шүүгчийн дэд түшээ зэрэг дэвтэй ажилладаг юм.

Ц.Зориг нь эрх зүйн онолын өндөр бэлтгэлтэй, шүүн таслах ажлын дадлага, туршлагатай ажилтан бөгөөд Улсын дээд шүүхийн албан тушаалд нэрээ дэвшүүлэн өрсөлдөж, эрх зүйн мэдлэг ажил хэргийн чадвараар хяналтын шатны шүүхийн шүүгчийн албан тушаалд тэнцэнэ гэсэн дүгнэлтийг Шүүхийн мэргэжлийн хороо гаргасан юм.

Иймд Зоригийг Улсын дээд шүүхийн шүүгчийн албан тушаалд томилуулах тухай саналыг Монгол Улсын Ерөнхийлөгчид өргөн мэдүүлэхээр УИХ-ын Хууль зүйн байнгын хороонд танилцуулж байна. Асуулт байвал хариулъя.

**Б.Бат-Эрдэнэ**:-Асуулт асуух гишүүд танилцуулгаас, нэр дэвшигчээс асууж болно.

Би танилцуулъя. Шүүхийн ерөнхий зөвлөлийн нарийн бичгийн дарга Ганбаяр, дээд шүүхийн шүүгчид нэр дэвшигч Зориг нар хуралд ирсэн байгаа.

Сүхбаатар гишүүн асуултаа асууя.

**Ж.Сүхбаатар**:-Улсын дээд шүүхийн шүүгч нарыг дэлхийн практикт томилохдоо хууль тогтоох байгууллагын гишүүд бас тодорхой асуудал дээр хандах үзэл хандлагыг нь бас сонсдог л доо. Би яг энэ утгаараа яг одоо цаг хугацааны хувьд яг ид яригдаж байгаа асуудал бол шүүхийн шинэчлэлийн асуудал байж байгаа. Хуулийн байгууллагын салбарын шинэчлэлийн асуудал байж байгаа. Тэгэхээр энэ дээр Зоригоо шүүгч өөрөө нэлээн хариуцлагатай ажил шүүгчийн албан тушаалд ажиллаж байсан. Яг өнөөдрийн манай энэ системд, шүүхийн системд өөрчлөлт оруулах шаардлагатай гэж үздэггүй. Болж бүтэхгүй байгаа ямар зүйлүүд байна гэж үздэг вэ? Тэгээд шүүхийн шинэчлэлийн асуудал дээр байр суурь чинь ямар байдаг вэ гэдэг энэ талаар таны байр суурийг сонсох гэсэн юм.

**Б.Бат-Эрдэнэ**:-Нэр дэвшигч асуултанд хариулъя. Нэр дэвшигч Зориг гуай хариулъя.

**Ц.Зориг**:-Шүүхийн шинэчлэлийн асуудал яригдаж байгаа. Шүүх эрх мэдлийг хэрэгжүүлэгч байгууллагуудын хүрээнд шинэчлэлийг хийх нь зайлшгүй байна гэж одоо энэ цаг үе, нийгмийн үед ингэж яригдаж байгаа. Энийг би дэмжиж байгаа. Ер нь манай шүүхийн системийн хэмжээнд шүүхийн шинэчлэлийг хийж эхэлсэн. Одоо энийг эрх зүйн шинэчлэлийн хүрээнд хийх шинэчлэлийг улам гүнзгийрүүлэх талаар олон талт арга хэмжээнүүдийг авах зайлшгүй шаардлагатай байгаа. Тухайлбал, нийт шүүхийн ажилчдын нийгмийн асуудлыг шийдвэрлэх, энэ олон хууль тогтоомжуудыг улам боловсронгуй болгох энэ асуудал үнэхээр зайлшгүй шаардлагатай байгаа. Энэ асуудал дээр нийслэлийн шүүхийн хамт олон, нийслэлийн дүүргийн шүүхүүд холбогдох саналуудаа өгсөн. Энэ саналуудаас манай саналуудыг ороод явж байгаа гэж үзэж байгаа. Хэрвээ Улсын дээд шүүхэд шүүгчээр ажиллавал энэ шинэчлэлд өөрийн биеэр оролцож, санал бодлоо солилцож явна гэж боддог юм.

**Ж.Сүхбаатар**:-Танилцуулга хийж байна. Ганбаяр даргаас Шүүхийн ерөнхий зөвлөлтэй холбоотой асуудал бас нэлээн ярьж л байгаа л даа. Шүүгчийн сонгон шалгаруулах, шүүхийн хараат бус бие даан ажиллах нөхцөлийг бүрдүүлэх тал дээр Шүүхийн ерөнхий зөвлөл их үүрэг рольтой байдаг. Тэгээд яахав нийслэлийн шүүхийн ерөнхий шүүгчээр ажиллаж байгаа хүнээ дэвшүүлж ажиллуулж байгаа юм байна. Ер нь цаашдаа одоо байгаа энэ хандлага дээрээ та нарын яг Дээд шүүхийн шүүгчээр шүүхийн ерөнхий зөвлөлөөс оруулж ирж байна. Энэ дээр яг гол шалгуур нь юу байна вэ? Яг одоо ямар шалгуур байна. Мэргэжлийн шалгуурууд нь гол харгалздаг юмуу, эсвэл бид нарт одоо цаг үед бол шударга ёс их үгүйлэгдэж байна шүү дээ. Тэгэхээр энэ авилгатай, гэмт хэрэгтэй асуудалд бие даасан голч байр суурин дээр ханддаг ийм хүмүүс их үгүйлэгдэж байна л даа. Хувь хүний байгаа зан характер, баримталдаг зарчмын хувьд. Ер нь ингээд харж байхад албан тушаалаар нь ахиулаад байх бодлого байдаг юмуу, яагаад бусад шударга ажиллаж байгаа бусад шатны шүүгч нараас дэвшүүлж болдоггүй юм бэ, энэ талаар шүүхийн ерөнхий зөвлөл ямар бодлого, байр суурь баримталдаг юм. Энийг тодруулж асууя.

**Н.Ганбаяр**:-Шүүгчийг сонгон шалгаруулах журмын дагуу энэ сонгон шалгаруулалтыг хийж байгаа. Сонгон шалгаруулалт бол нээлттэй. Энэ удаа сонин, хэвлэл мэдээллийн хэрэгслээр зарласан. Ингэхэд 3 хүн нэрээ дэвшүүлж орж ирсэн байгаа. Тэрнээс биш зориуд бэлтгээд бодлогоор, ондоо газраас хүн авахгүй гэсэн тийм юм байхгүй л дээ, нээлттэй асуудал байгаа.

**Б.Бат-Эрдэнэ**:-Тэмүүжин гишүүн асуултаа асууя.

**Х.Тэмүүжин**:-Надад хоёр асуулт байна. Сая өөрийнх нь ярьсан үгэн дотроос нэг, бас нэг нийгэмд нэлээн асуудал үүссэн нөхцөл байдалтай холбоотойгоор нэг асуулт байна. Би ойлгохдоо шүүх, тэр дундаа шүүгчид бие даасан дотоод сэтгэлээрээ асуудалд хандах ёстой гэж боддог. Шүүхийн ямар нэгэн хамт олон гэдэг ойлголт байхгүй. Яагаад гэвэл хувиараа хариуцлага хүлээдэг учраас. Таны бодол ямар байгаа гэдгийг бас мэдмээр байна. Яагаад гэвэл Ерөнхий шүүгчээр томилогдсон шүүгч, томилгооныхоо дараахан бид багаар ажиллана гэж шүүхийн системд байхгүй зарчмыг оруулж ирэх гэж нэлээн хэл ам татаж байсан. Танд бас ямар нэгэн баг юмуу хамт олноор ажилладаг тийм хэв маяг байх юм биш биз гэсэн болгоомжлол байна, нэг.

Хоёрт, 7 сарын 1-тэй холбоотой асуудал Монгол Улсын хувьд нэлээн сургамжтай үйл явдал болсон. Яг энэ үйл явдал бол манай улс төрчдийг гэхээсээ илүү хууль шүүхийн байгууллагуудыг бас том сорилтын өмнө авчирсан. Өнөөдөр шүүхийн байгууллагуудын үйл ажиллагаанаас болоод Монгол Улсад дабль стандарт гэж ярьдаг. Хоёр тусдаа хэм хэмжээ үйлчилдэг нөхцөл байдал үүссэн. 7 сарын 1-нд маш олон иргэдийг тус тусад нь тухайлан ямар гэм буруу нь учирсан хохирол, шалтгаантай холбоотой гэдгийг тодорхойлолгүйгээр шүүхийн практикт, шүүхийн хууль тогтоомжид эрс хорьчихсон байгаа бүр, тийм зүйлийг хийж хохирлыг базаад бүгдийг нь оптоор нь яллах тийм үйл ажиллагаа явуулсан. Энийг манай шүүхийнхэн хууль харахаасаа илүүтэйгээр нүдээ аньж байгаад хүлээн зөвшөөрчихсөн. Тэрний дараагаар цагдаагийн байгууллага албан үүргээ хэтрүүлсэн байж магадгүй гэдгээр хэрэг үүсгэсэн нөхцөлд хэнийх нь буунаас гарсан сум хэнийг оносныг мэдэхгүй учраас бид яллаж чадахгүй байна гэж өөр стандартыг барьсан. Хуулийн байгууллага тийм хоёр стандартад үйлчилчих гээд байгаа.Нэгэнт өмнөх хэрэг нь шийдэгдчихсэн учраас өмнөх хэрэг дээрх таны хувийн байр суурийг чинь сонирхчихмоор санагдсан юм.

**Б.Бат-Эрдэнэ**:-Хариулъя.

**Ц.Зориг**:-Шүүхийн шинэчлэлийн хүрээнд хийгдэж байгаа олон ажлуудыг бид дэмжиж байгаа. Би түрүүнд хэлсэн. Түрүүнд би асуултанд хариулахдаа манай хамт олон гээд хэлчихсэн юм. Энэ хамт олон бол бид нар энэ шүүхийн шинэтгэлийг боловсронгуй болгох талаар олон газруудаас бид нар санал авсан юм. Энэ саналыг хамт олноороо хэлэлцүүлээд энэ саналуудыг өгсөн юм. Энэ дээр ийм учиртай юм.

Ерөнхий шүүгчийн багаар ажиллах тухай асуудлыг би энэ тал дээр мэдэхгүй. Ерөнхий шүүгч өөрөө байр сууриа илэрхийлсэн байхаа, илэрхийлж ч байгаа байх.

Хоёрдугаарт, 7 сарын 1-ний хэрэг явдал энэ бол тухайн үед нийгмийг цочирдуулсан маш том үйл явдал болсон. Урьд өмнө гарч байгаагүй ийм хэрэг явдал болсон. Тэр ер нь тэр жилүүдэд олон олон хэргүүд их гарсан, Хадгаламж зээлийн хоршоо, 7 сарын 1-ний үйл явдлууд, мөн олон хохирогчтой, олон зуун сая төгрөгний хохиролтой тийм хэргүүд зөндөө гарч байсан. Энийг манай нийслэл, дүүргийн шүүхүүд шийдсэн. Шийдэхдээ прокуророос яг яллах дүгнэлт үйлдэж ирсэн хэргийн хүрээнд хэргийг бид шийддэг. Гэхдээ энэ 7 сарын 1-нд болсон, шийтгүүлсэн хүмүүсийн хувьд бүгд нотлох баримттай, бүгд бичлэг хийсэн ийм улсуудыг шийтгэсэн юм. Харин зарим юм тогтоогдохгүй, нотлох баримт нь шаардлага хангаагүй ийм явдлууд дээр бид нар энэ улсуудыг ял шийтгэлээс чөлөөлж байсан. Ийм зүйлүүд байгаа.

Тэр үед энэ 7 сарын 1-ний үйл явдлыг далимдуулсан, орж өдөөн турхирсан ийм явдал, хүмүүс зөндөө байсан. Энэ улсуудыг нь бид нар бүгд шийтгэсэн. Энэ бол бүгд баримттай, бичлэгтэйгээ архивт хадгалагдаж байдаг юм.

**Х.Тэмүүжин**:-Тодруулга хийе. Шүүхийн таслан шийдвэрлэх тогтоолууд дээр чинь хохирол нь 11.7 тэрбум, эсвэл 12.3 тэрбум гэж явж байгаа. Дорж гэдэг хүн дээр ч 11.7, Бат гэдэг хүн дээр ч 11.7. Уул нь бол манайд өмнө нь байсан шүүхийн практикт одоо үйлчилж байгаа хуулиар бол Доржийнх энэ 11 тэрбумын чинь хэд нь юм бэ, тэрнийг нь нотолж байж шийтгэдэг. Тийм байхаа. Гэтэл та нар яагаад учирсан хохирлуудыг нь энэ хүнийх гэдгийг шууд нотлоогүй мөртлөө бөөнөөр нь 10 хэдэн тэрбум гэж тавьж байгаад бүх хүнийг яллачихаж байгаа юм. Одоо болохоор яагаад тус тусад нь учир шалтгааныг нь нотлох ёстой гээд одоо энэ бол хуулиараа Монгол Улсад үйлчлэх ёстой зарчим байх л даа. Ийм дабль стандартын хувьд та юу гэж бодож байна вэ гэж асууж байгаа юм.

**Ц.Зориг**:-11 тэрбум төгрөгний хохирлыг бусдад учруулсан энэ нийт хохирлын нийт хэмжээ нь юм. Энэ хэмжээ бол нийтийн эмх замбараагүй байдлыг бий болгоход өдөөн турхирсан, оролцсон, дээрэмдсэн, тонуулдсан, хулгай хийсэн улсуудын нийт хохирлын хэмжээ энэ. Жишээлбэл, Бат гэдэг хүн энэ нийтийн эмх замбараагүй байдал бий болгосон гэмт хэрэг үйлдэхэд энэ хүн оролцоод тэр байранд шатаж байсан байран дотор байсан дэлгүүрээс нэг шил виски ч юмуу, нэг ширхэг сандал аваад гарсан бол бид хохирлыг тэр хэмжээгээр тооцож, хохирлыг гаргуулж байсан. Энэ дээр шийтгэх тогтоол дээр нь байгаа. Жишээлбэл, Батаас 1 шил вискиний үнэ ч байдаг юмуу, 1 ширхэг компьютерийн үнэ ч байдаг юмуу, энийг нийт энэ 7 сарын 1-ний үймээнээр бусдад 11 тэрбум төгрөгний хохирол учруулсан энэ хэрэгт оролцож, юу гэдэг юм 20 мянган төгрөгний вискийг хулгайлсан гэсэн ийм зүйлээр л яллаж ингэж явсан юм байгаа.

**Х.тэмүүжин**:-Тэр таслан шийдвэрлэх тогтоол дотор чинь Монгол Улсын Эрүүгийн хуулиар гэмт хэрэгт тооцогдохгүй хохирлуудаар явчихсан байна лээ шүү дээ. Нийт дүнгээрээ яллачихаад, хувь хүн дээрээ болохоор Эрүүгийн хуулиар гэмт хэрэгт тооцогдохгүй хохирол явж байгаа байхгүй юу. Ингэж оптоор нь бөөнөөр нь бөөндөж, шүүхээс ял өгдөг ийм гажиг юмыг жишээ нь, та нийслэлийн энэ дээр бичсэнээр бол Ерөнхий шүүгч байсан байна. Би энэ хууль бус юм, хоёр стандарт тогтоосон шийдвэрт оролцогч нь таны юм байна гэж харж л энэ асуултыг тавьсан юм.

**Ц.Зориг**:-Ер нь энэ хууль тогтоомжийг боловсронгуй болгох нь зайлшгүй. Хойшид бид анхаарах юм. Гэхдээ дээрмийн гэмт хэрэг үйлдсэн хүнд үнийн дүнгийн хохирлын хэмжээ байхгүй учраас бид энэ дээр нэг ширхэг зүйл ч бай, хоёр ширхэг зүйл ч бай, үнийн дүн харгалзахгүйгээр хохирлыг тооцдог ийм журам явж байгаа. Хуулиндаа ч гэсэн ийм заалттай юм.

Ер нь урьд өмнө гарч байгаагүй ийм хэрэг гарсан. Энийг урьд өмнө шийдэж байгаагүй ийм практик байгаагүй. Тэгэхдээ одоо энэ байдлуудаас харж байхад бид эрүү, иргэн, бусад хууль тогтоомжинд энэ цаг үетэйгээ нийцүүлж өөрчлөх зайлшгүй шаардлага гарч байгаа гэдгийг бид нар сайн ойлгож байгаа.

**Б.Бат-Эрдэнэ**:-Гишүүд асуулт асуулаа. Нэр дэвшигчтэй холбогдуулж үг хэлэх гишүүн байна уу? Байхгүй байна. Гишүүдэд баярлалаа.

Байнгын хороо нэр дэвшигчтэй холбоотой асуудалтай танилцлаа. Чуулганы нэгдсэн хуралдаанд санал дүгнэлт уншихгүй. Энэ асуудалтай танилцлаа. Баярлалаа.

Дараагийн хэлэлцэх асуудалдаа оръё. Улсын Их Хурлын тусгай хяналтын дэд хорооны санал, дүгнэлтийг сонсоно. Дэд хорооны тайлан маш нууцын зэрэглэлтэйгээр ирсэн байгаа. Тийм учраас хаалттай хуралдана. Ажлын алба хаалттай хуралдааны бэлтгэлийг хангая.

**/Хаалттай хуралдав/**

**Б.Бат-Эрдэнэ**:-Одбаяр гишүүн

**Д.Одбаяр**:-Чуулганы хугацаанд Эрүүгийн төрөлжсөн хуулийн төсөл гээд байна шүү дээ. Энэ маань ямархуу байдалтай явах юм бэ? Би энэ хууль орж ирж байгаа, өргөн барьсныг нь мэдсэн. Гэхдээ ажлын хэсэг юм байвал тэрэнд нь орох хэрэгтэй болох байх гэсэн маягийн юм бодоод сууж байгаа. Тэгсэн бас нэлээн Эрүүгийн хууль чинь тийм амархан батлагдаад явдаг хууль биш л дээ. Сүүлд бид нар чинь 2007 онд билүү өөрчилсөн. Төрөлжсөн хууль гэхээр цаана нь еще хуулиуд байдаг байх. Энэ бол тийм ганц чуулганы хугацаанд явчихгүй, дөнгөж ажлын хэсэг эхэлж байдаг. Тэгээд ажлын хэсгийг намайг ахлахаар тавьчихсан байх юм. Надтай санал солилцсон юм байхгүй л дээ. Би ахлахад их хүнд байна, өөр олон хуулиуд байгаа. 7 хууль байгаа шүү дээ, надад. Энэ бол асар том хууль.

**Б.Бат-Эрдэнэ**:-Сайхансамбуу нарын гишүүдээс өргөн барьсан хууль байгаа шүү дээ. Тэгээд таныг л ахлуулахаас өөр ямар ч арга байхгүй учраас би таныг тавьчихсан байгаа шүү дээ. Шаравдорж гуай байж байхдаа ахлаад түрүүний Их Хурлаар хэлэлцүүлсэн шүү дээ. Гишүүн шахаад байгаа. Уулзах болгондоо шахаж байгаа асуудал.Тийм учраас ажлын хэсгийг ямар хүрээнд вэ гэхээр энэ өргөн барьсан хуулийн төсөлд үнэлэлт, дүгнэлт өгөх, чуулганаар хэлэлцүүлэх бэлтгэлийг хангах.

Энхбаяр зөвлөх

**С.Энхбаяр**:-Одбаяр гишүүн ээ, энэ ажлын хэсэг маань зөвхөн чуулган, байнгын хорооны нэгдсэн хуралдаанаар Эрүүгийн хуулийн төсөл нь эрх зүйн концепцтой нийцэж байна уу, үгүй юу гэдгийг Байнгын хорооны хуралдаанд танилцуулах, үнэлэлт, дүгнэлт гаргах, мэргэжлийн судлаачдыг оролцуулсан ажлын хэсэг байгаа юм. Тэрнээс цаашаа Байнгын хороо, Чуулганы нэгдсэн хуралдаанаар хэлэлцүүлэх үүрэг бүхий ажлын хэсэг биш, ийм ажлын хэсэг. Энэ дээр зөвлөлийн хурал дээрээс яригдаад.

**Б.Бат-Эрдэнэ**:-Тэрбишдагва гишүүн

**Д.Тэрбишдагва**:-Зарим дүүргийн цагдаагийн үйл ажиллагаатай танилцах гээд байна. Би санал өгөхдөө зарим дүүргийн цагдаагаас гадна, ер нь Цагдаагийн ерөнхий газар, зарим дүүргийн гээд. Ерөнхийд нь цагдаагийн үйл ажиллагаатай танилцах, эрүүгийн гэмт хэрэг их үүсч байна, иргэд хөдөлмөрчидтэй уулзаж байхад энэ цагдаагийн байгууллагуудын ачаалал харилцан адилгүй байна, хулгайн гэмт хэрэг өсч байна гэсэнтэй холбогдуулаад ерөнхийд нь бөгөөд дотроо зарим дүүрэг гэсэн ийм юугаар оруулчихгүй юу.

**Б.Бат-Эрдэнэ**:-Нэмж санал хэлэх гишүүн байна уу? Оюунхорол гишүүн

**Д.Оюунхорол**:-Архидан согтуурахтай тэмцэх хуулин дээр ажиллана шүү.

**Б.Бат-Эрдэнэ**:-Семинар уулзалт, арга хэмжээн оролцоно гэж үү?

**Д.Оюунхорол**:-Ер нь энэ хуулиа жаахан ажил хэрэг болгох хэрэгтэй юм.

**Ж.Сүхбаатар**:-Уулзалт, семинар зохион байгуулахын ард нь Оюунхорол гишүүн тавиулчихъя гэж байна л даа. Би бас давхар. Сая тойрогтоо ажиллаж байгаад ирэхэд Засгийн газар ерөөсөө архидалтын эсрэг дуугарахгүй байна, засаг төрийн түвшинд ер нь архидалтын талаар дорвитой арга хэмжээ авахаа больчихлоо гэдэг яриа бол ер нь нэлээн олон иргэд тус тусдаа ярьж байна лээ. Хууль зүйн байнгын хорооны зүгээс ийм юм зохион байгуулах нь зөв байх гэж бодож байна.

**Д.Оюунхорол**:-Ер нь ийм байхгүй юу. Архидалтын эсрэг ийм төрийн бус байгууллага байгуулагдсан байна. Тэгээд ер нь суурь олон судалгаа авсан. Ер нь монголын нийгмийн архи ууж байгаа хүмүүсийн насанд хүрэгчдийн 22 хувь нь эрэгтэйчүүд архи уух, донтох өвчтэй болчихсон байна. 5 хувь нь эмэгтэйчүүд байна гээд. Өөрөөр хэлбэл 27-30 хувь гэдэг бол нийгэм архинд живэх нь ээ, аймшигтай байна шүү гэдэг ийм тоо гарч байгаа учраас бид нар манай Байнгын хорооны үндсэн ажил болбол их зүгээр байна гэж би ойлгож байгаа.

**Б.Бат-Эрдэнэ**:-Сая нууц санал хураалтын тооллогын комиссынхон албан ёсоор баталгаажуулаад нууцын эрхлэгч Алтангэрэлд санал хураалтын хуудас, дүн юмнуудаа хүлээлгээд өгчихөөрэй.

Жекей гишүүн

**Х.Жекей**:-УИХ-ын гишүүдээс санаачлах хуулийн төсөл гээд бас энэ жагсаалтан дотор орчихсон явж байгаа. Тэр дотор байгаа хуулиудыг Байнгын хорооны юун дээр гишүүдийн нэрээр оруулчихвал яасан юм бэ? Жишээлбэл, миний нэр дээр хуулийн юу байж байгаа. Хилийн хяналтын байгууллагын ажилтан албан хаагчдын нийгмийн даатгалыг сайжруулах, хилийн бүсэд ажил, үйлдвэрлэл эрхэлж байгаа аж ахуйн нэгж, хилийн тухай хууль тогтоомжийг хэрэгжүүлж буй байдалд хяналт тавих тогтолцоо бүрдүүлэх гэсэн хуульд нэмэлт, өөрчлөлт оруулах тухай гээд, тэгээд хойд талд нь болохоор Хууль зүйн байнгын хороо гээд ерөнхий жагсаалтанд байгаа. Тэрнийг Байнгын хорооноос энэ жагсаалтан дээр хамтруулаад оруулчихвал зүгээр юмуу.

**Б.Бат-Эрдэнэ**:-Эрхлэх асуудлын хүрээнд багтаж байгаа тийм ээ? За.

**Ж.Сүхбаатар**:-Энэ дээр нэг юм оруулчихъя гэж бодож байна л даа. Байнгын хороо харах байлгүй. Энд хуулийн төслүүдээс гадна хэрэгжилттэй танилцах уулзалт семинар зохион байгуулах дээр бас арай жол юм шиг харагдаад байгаа юм. Шүүхийн юутай холбогдуулаад Шүүхийн тухай хуулийн биелэлт, Прокурорын байгууллагын тухай хуулийн биелэлттэй танилцах тэр юун дээр намайг тавьчихгүй юу. Шүүхийн тухай хууль, Прокурорын байгууллагын тухай хуулийн биелэлтийн явцтай танилцах гээд, чуулганы хугацаанд гээд.

**Р.Гончигдорж**:-Цэцтэй холбоотой гишүүдээс санаачлах хуулийн төсөл гээд байна. Энэ дээр Тэмүүжин гишүүнтэй тохирох уу яахав, энэ хоёр хэсэг дээр хоёулан дээр нь оролцмоор байна. Нэн даруй хийх ёстой юм байгаа шүү дээ. Заалтууд нь хүчингүй болчихсон, оронд нь орсон заалтгүй болчихоод байгаа, онгорхой яваад байгаа. Тэрнээс эхлээд хурдхан шиг яахгүй бол.

**Б.Бат-Эрдэнэ**:-Гишүүд саналаа хэллээ, гишүүдийн саналыг аваад нэмж засвар оруулаад ингээд энэ төлөвлөгөөгөө батлах уу? За баталъя гэсэн гишүүд гараа өргөнө үү. За баярлалаа.

Хууль зүйн байнгын хорооны өнөөдрийн хуралдаанаар хэлэлцэх асуудал дууссан тул Байнгын хорооны хурал хаасныг мэдэгдье. Та бүхэнд баярлалаа, тавтай сайхан амраарай.

**Соронзон хальснаас буулгасан**:

ХУРАЛДААНЫ ТЭМДЭГЛЭЛ

ХӨТЛӨГЧ Ц.НАРАНТУЯА